जुलिआनो की पैदाइश 1958 में नाज़रेथ हुई थी. फ़लस्तीनी मूल के ईसाई परिवार के उनके पिता सलिबा ख़मीस कम्युनिस्ट आन्दोलन से जुड़े थे और एक समय इज़रायल की कम्युनिस्ट पार्टी के सचिव भी रहे थे. जुलिआनो के नाना गिडियन मेर जीव-विज्ञानी थे और उन्हें मलेरिया के ईलाज में योगदान के लिये याद किया जाता है. जुलिआनो की माता आर्ना मेर ने 1948 के अरब-इज़रायली युद्ध में बढ़-चढ़ कर हिस्सा लिया था लेकिन जल्दी ही वह कम्युनिस्ट पार्टी से जुड़ गयीं और इज़रायल द्वारा फलस्तीनियों पर किये जा रहे ज़ुल्म के ख़िलाफ़ आवाज़ उठाने लगीं. 1987 में शुरू हुए पहले इन्तिफ़ादा के दौरान वह फ़लस्तीनी बच्चों के शिक्षा और स्वास्थ्य के लिये काम करने लगीं और जेनिन में आज़ादी थियेटर की स्थापना की. उनके मानवीय कार्यों के लिये 1993 में उन्हें ‘वैकल्पिक नोबेल’ राईट लाईवलीहुड अवार्ड से सम्मानित किया गया था. अगले ही साल कैंसर से आर्ना की मृत्यु हो गयी और 2002 के दूसरे इंतिफादा के दौरान इज़रायली सेना ने उनके थियेटर को ध्वस्त कर दिया. आज़ादी थियेटर को जुलिआनो ने 2006 में फिर से शुरू किया.